ดอกป่วนกองตราสารหนี้
บัวหลวงผลตอบแทนหาย0.3%บลจ.กสิกรไทยใจปํ้าจ่ายเท่าเดิม
19 ต.ค. 2555

บัวหลวงผลตอบแทนหาย0.3%บลจ.กสิกรไทยใจปํ้าจ่ายเท่าเดิม
กนง.ลดดอกเบี้ยทุบกองทุนตราสารหนี้ “กสิกร” ใจป้ำจ่ายผลตอบแทน 3 กองใหม่เท่าเดิม “บัวหลวง” หั่นกอง 6 เดือน จากจ่าย 3.3% เหลือ 3% กบข.บาดเจ็บตามนักลงทุนสถาบัน
นายนาวิน อินทรสมบัติ ผู้ช่วยกรรมการผู้จัดการ บริษัทหลักทรัพย์จัดการกองทุน (บลจ.) กสิกรไทย เปิดเผยว่า คณะกรรมการนโยบายการเงิน (กนง.) ปรับลดดอกเบี้ยลงจากอัตรา 3% เหลือ 2.75% สวนทางที่ตลาดคาดการณ์ ส่งผลให้อัตราผลตอบแทนพันธบัตรรัฐบาลในประเทศลดลงมากถึง 0.15-0.25% ในชั่วข้ามคืน กระทบต่อกองทุนตราสารหนี้ที่กำลังเสนอขาย
สำหรับกองทุนลงทุนในต่างประเทศที่เปิดขายอยู่ในขณะนี้ก็มีต้นทุนในการป้องกันความเสี่ยงอัตราแลกเปลี่ยนสูงขึ้น ทำให้ผลตอบแทนโดยรวมลดลง
“บลจ.กสิกรไทย กำลังเสนอขายกองทุน 3 กอง และยังคงจ่ายผลตอบแทนตามที่แจ้งไว้ 2.8-3.55% ต่อปี” นายวิน กล่าว
อย่างไรก็ตาม กองทุนตราสารหนี้ทั้งในและต่างประเทศที่จะเสนอขายในสัปดาห์หน้า มีแนวโน้มที่ผลตอบแทนจะลดลงตามสภาวะตลาด 
ด้าน บลจ.บัวหลวง แจ้งปรับลดอัตราผลตอบแทนของกองทุนรวมบัวหลวงตราสารหนี้ชนิดระบุวันครบกำหนด 46/12 (BFixterm 46/12) อายุ 6 เดือน ลงมาอยู่ที่ 3% ต่อปี จากเดิมคาดว่าจะจ่าย 3.3% เพื่อให้สอดคล้องกับผลตอบแทนของตราสารหนี้ที่ปรับตัวลงตามดอกเบี้ย
น.ส.โสภาวดี เลิศมนัสชัย เลขาธิการกองทุนบำเหน็จบำนาญข้าราชการ (กบข.) เปิดเผยว่า คาดไม่ถึงว่า กนง.จะลดดอกเบี้ยลง ส่งผลให้พอร์ตของ กบข.ได้รับผลกระทบเช่นเดียวกับสถาบันที่ลงทุนในตลาดตราสารหนี้
อย่างไรก็ดี พอร์ตของ กบข.ที่มีอยู่ในขณะนี้จำนวน 5.8 แสนล้านบาท ยังได้รับผลตอบแทนโดยรวมชนะเงินเฟ้ออยู่ แม้ว่าเงินลงทุนสัดส่วน 60% หรือประมาณ 2.5 แสนล้านบาท อยู่ในตราสารหนี้ในประเทศ ซึ่งผลตอบแทนที่ผ่านมามากกว่า 2% ตราสารหนี้โลกให้ผลตอบแทน 56%
รายงานข่าวจากสมาคมตลาดตราสารหนี้ไทย แจ้งว่า ตลาดตราสารหนี้ปั่นป่วนหลังดอกเบี้ยลดลง เพราะผิดคาดทำให้ผลตอบแทนพันธบัตรระยะสั้นลดลง เช่น พันธบัตรอายุ 3 ปี ลดลง 0.18% ส่วนพันธบัตร 10 ปี ลดลง 0.12-0.13% ซึ่งจะเห็นว่าพันธบัตรอายุยาวลดลงไม่มากนัก เพราะตลาดประเมินว่าดอกเบี้ยที่ลดลงจะเกิดขึ้นในระยะสั้นเท่านั้น m